
  PARLAMENTUL ROMÂNIEI
CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010
Pl.x. 644/2009


             AVIZ

asupra propunerii legislative pentru modificarea şi completarea Ordonanţei Guvernului nr.47/2007 privind reglementarea unor măsuri financiar fiscale
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei Guvernului nr.47/2007 privind reglementarea unor măsuri financiar fiscale, trimisă cu adresa nr. Pl.x. 644 din 15 decembrie 2009, înregistrată cu nr. 31/1126 din 15 decembrie 2009.
Propunerea legislativă a fost respinsă de Senat în şedinţa din 25 noiembrie 2009, în calitate de primă Cameră sesizată.

Camera Deputaţilor este Cameră decizională în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare modificarea art.83 alin.(5) din Ordonanţa Guvernului nr.92/2003 privind Codul de procedură fiscală, republicată, cu modificările şi completările ulterioare, alineat care a fost introdus prin Ordonanţa Guvernului nr.47/2007 privind reglementarea unor măsuri financiar-fiscale, aprobată cu modificări şi completări prin Legea nr.52/2009, în sensul includerii experţilor contabili în cadrul categoriilor profesionale care au atribuţii de certificare a declaraţiilor fiscale anuale ale contribuabililor persoane juridice.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă  în şedinţa din 2 februarie 2010.
Membrii comisiei au examinat propunerea legislativă supusă avizării, expunerea de motive, punctul de vedere al Guvernului nr.2000 din 10 august 2009, care nu susţine adoptarea acestei iniţiative legislative, precum şi avizul favorabil, cu observaţii şi propuneri, al Consiliului Legislativ, aviz cu nr.704 din 23 iunie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, întrucât, din punct de vedere al legislaţiei interne şi europene există o separare a legislaţiei contabile care reglementează contabilitatea şi întocmirea situaţiilor financiare de legislaţia fiscală în baza căreia se întocmesc declaraţiile fiscale. Cele două domenii, fiscalitate, respectiv contabilitate, sunt reglementate prin legi speciale distincte iar complexitatea operaţiunilor economice a impus separarea serviciilor ce pot fi prestate de către specialiştii în fiscalitate de serviciile ce pot fi prestate de către specialiştii contabili. Curtea Constituţională s-a pronunţat prin Decizia nr.916/2007 cu privire critica de neconstituţionalitate privind încălcarea dreptului la muncă al experţilor contabili, considerând-o neîntemeiată, opinie împărtăşită şi de Avocatul Poporului.
În raport de obiectul şi conţinutul reglementării,  propunerea legislativă  face parte din categoria legilor ordinare. 

                       PREŞEDINTE,                          
SECRETAR,

                        Daniel Buda                              Gabriel Andronache

Consilier,

Rodica Penescu

